## Pravilnik o sadržaju, obliku i načinu izdavanja i oduzimanja dopuštenja (licence)

### NN 138/2004 (4.10.2004.), Pravilnik o sadržaju, obliku i načinu izdavanja i oduzimanja dopuštenja (licence)

# MINISTARSTVO UNUTARNJIH POSLOVA

2421

Na
temelju članka 260. stavka 4. Zakona o sigurnosti prometa na cestama (»Narodne
novine«, broj 105/04.), ministar unutarnjih poslova donosi

## PRAVILNIK

### o sadrŽaju, obliku i naČinu izdavanja i oduzimanja dopuŠtenja (licence)

Članak 1.

Ovim Pravilnikom propisuje se sadržaj, oblik dopuštenja
(licence) (u daljnjem tekstu: dopuštenje) za nadzornika tehničke ispravnosti
vozila (u daljnjem tekstu: nadzornik) i za referenta za poslove registracije
vozila (u daljnjem tekstu: referent), način izdavanja i oduzimanja dopuštenja
te način vođenja evidencije o izdanim i oduzetim dopuštenjima.

Članak 2.

Zahtjev za izdavanje dopuštenja podnosi se
Ministarstvu unutarnjih poslova putem stručne organizacije iz članka 273.
stavak 1. Zakona o sigurnosti prometa na cestama (u daljnjem tekstu: stručna
organizacija).

Članak 3.

Uz zahtjev za izdavanje dopuštenja za nadzornika
prilaže se:

1. dokaz o završenoj stručnoj spremi za zanimanje
auto­me­haničar ili autoelektričar,

2. dokaz da ima najmanje dvije godine iskustva u održavanju
motornih vozila,

3. dokaz o položenom posebnom ispitu za nadzornika,

4. preslika vozačke dozvole za upravljanje motornim
vozilom najmanje »B« kategorije.

Članak 4.

Uz zahtjev za izdavanje dopuštenja za referenta prilaže
se:

1. dokaz o završenoj srednjoj stručnoj spremi,

2. dokaz o položenom posebnom ispitu za referenta.

Članak
5.

Stručna
organizacija dužna je u roku od tri dana od zaprimanja zahtjeva iz članka 2.
ovog Pravilnika isti dostaviti Ministarstvu unutarnjih poslova radi izdavanja
dopuštenja.

Članak
6.

Obrazac
dopuštenja je pravokutnog oblika, veličine 55 mm x 85 mm i ima otiskane dvije
stranice.

Obrazac
iz stavka 1. ovog članka izrađuje se u plavoj boji za nadzornika tehničke
ispravnosti vozila (Obrazac 1), a u ružičastoj boji za referenta za poslove
registracije vozila (Obrazac 2).

Na
prednjoj stranici obrasca iz stavka 2. ovog članka, nalazi se fotografija osobe
kojoj se izdaje dopuštenje, veličine 30 mm x 35 mm.

Članak
7.

Ovlašteni
policijski službenik prijedlog za oduzimanje dopuštenja podnosi Ministarstvu
unutarnjih poslova putem nadležne policijske uprave ako:

1.
nadzornik, odnosno referent, tehničke preglede vozila ili poslove registracije
vozila ne obavlja stručno i u skladu s propisima,

2.
nadzornik ovjeri tehničku ispravnost vozila kojem su neispravni uređaji za
zaustavljanje, upravljanje ili za pogon na plin,

3.
nadzornik ovjeri tehničku ispravnost vozila na kojemu nije izvršen tehnički
pregled,

4.
referent registrira vozilo suprotno propisima ili ovjeri produljenje
registracije odnosno valjanost prometne dozvole, a da za vozilo nisu plaćene
propisane obveze.

Članak 8.

O izdanim i oduzetim dopuštenjima Ministarstvo
unutarnjih poslova vodi evidenciju u registru koji se vodi na Obrascu 3.

Članak 9.

Obrasci 1, 2 i
3 tiskaju se uz ovaj Pravilnik i njegov su sastavni dio.

Članak 10.

Danom stupanja na snagu ovog Pravilnika prestaje važiti
Pravilnik o načinu izdavanja i oduzimanja, sadržaju i obliku dopuštenja
(licence) te o uvjetima koje mora ispunjavati stručna organizacija iz članka
277. Zakona o sigurnosti prometa na cestama (»Narodne novine« broj 12/93. i
148/02.), osim odredbe članka 9. koji ostaje na snazi do donošenja propisa iz članka
273. stavka 3. Zakona o sigurnosti prometa na cestama (»Narodne novine« broj
105/04.).

Članak 11.

Ovaj Pravilnik stupa na snagu danom objave u
»Narodnim novinama«.

Broj: 511-01-52-60269/04.

Zagreb, 25.
rujna 2004.

Ministar
**Marijan Mlinarić, dr. med**., v. r.

![](dodatni/349737.gif)
![](dodatni/349738.gif)
![](dodatni/349739.gif)

Pravilnik, NN 138/2004-2421